HL วิ่ง 3% ลุ้นรายได้ปีนี้โต 20% รุกขยายสาขาต่อเนื่อง
HL วิ่ง 3% ราคาแตะ 24.60 บ. ลุ้นรายได้ปีนี้โต 20% รุกขยายสาขาเพิ่ม 14 แห่ง เตรียมเปิดตัวสินค้าใหม่อีก 5-10 รายการ
HL วิ่ง 3% ลุ้นรายได้ปีนี้โต 20% รุกขยายสาขาเพิ่ม 14 แห่ง เตรียมเปิดตัวสินค้าใหม่อีก 5-10 รายการ
2 ก.พ. 2566

ผู้สื่อข่าวรายงานว่า วันนี้ (2 ก.พ.66) ราคาหุ้นบริษัท เฮลท์ลีด จำกัด (มหาชน) หรือ HL ล่าสุด ณ เวลา 10:47 น. อยู่ที่ระดับ 24.60 บาท บวก 0.80 บาท หรือ 3.36% สูงสุดที่ระดับ 24.70 บาท ต่ำสุดที่ระดับ 24 บาท ด้วยมูลค่าซื้อขาย 13.53 ล้านบาท

ทั้งนี้ ภก.ธัชพล ชลวัฒนสกุล  ประธานเจ้าหน้าที่บริหาร HL เปิดเผยว่าในปี 2566  บริษัทฯตั้งเป้ารายได้เติบโตมากกว่า 20% จากปีก่อน โดยบริษัทฯ มีแผนเปิดสาขาใหม่อีก 14 แห่ง ซึ่งเน้นในพื้นที่กรุงเทพมหานครและปริมณฑลทำให้ภายในสิ้นปีนี้จะมีสาขารวมทั้งสิ้น 50 สาขา จากปีก่อนที่มีสาขารวม 36 สาขา  โดยแต่ละสาขาจะมีขนาดพื้นที่แตกต่างกัน โดยพื้นที่ประมาณ 70-80 ตารางเมตร คาดว่าจะใช้งบลงทุนราว 2 ล้านบาทต่อสาขา ขนาด 80-150 ตารางเมตร จะใช้งบลงทุน 2-3.5 ล้านบาทต่อสาขา และขนาด 150-300 ตารางเมตร ใช้งบลงทุน 3.5-6 ล้านบาทต่อสาขา
สำหรับในไตรมาส 1/66 บริษัทฯได้เตรียมเปิดสาขาใหม่เพิ่ม 4-5 สาขา ภายใต้แบรนด์ร้านขายยา iCare และ Pharmax  เป็นหลัก รวมถึงจะมีการพัฒนาผลิตภัณฑ์นวัตกรรมอย่างต่อเนื่อง ภายใต้บริษัท เฮลทิเนส จำกัด ที่ HL ถือหุ้นในสัดส่วน 100% โดยในปี 2566 จะเห็นการขึ้นทะเบียนผลิตภัณฑ์นวัตกรรมใหม่ และเตรียมเปิดตัวผลิตภัณฑ์ใหม่อีกประมาณ 5-10 รายการ